BTS บวกเกือบ 4% โบรกฯ มองโครงการ “อู่ตะเภา” สร้างผลตอบแทนระยะยาว
BTS บวกเกือบ 4% โบรกฯ มองโครงการ “อู่ตะเภา” สร้างผลตอบแทนระยะยาว ล่าสุดอยู่ที่ 10.70 บาท บวก 0.40 บาท หรือ 3.88% มูลค่าซื้อขาย 452.93 ล้านบาท
BTS บวกเกือบ 4% โบรกฯ มองโครงการ “อู่ตะเภา” สร้างผลตอบแทนระยะยาว ล่าสุดอยู่ที่ 10.70 บาท บวก 0.40 บาท หรือ 3.88% มูลค่าซื้อขาย 452.93 ล้านบาท
13 เม.ย. 2563

ผู้สื่อข่าวรายงานว่า ราคาหุ้น บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ล่าสุด ณ เวลา 11.52 น. อยู่ที่ 10.70 บาท บวก 0.40 บาท หรือ 3.88% สูงสุดที่ 10.90 บาท ต่ำสุดที่ 10.40 บาท ด้วยมูลค่าซื้อขาย 452.93 ล้านบาท

ทั้งนี้ บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า จากกรณีสำนักงานคณะกรรมการนโยบายเขตพัฒนาพิเศษภาคตะวันออก (สกพอ.) ได้แต่งตั้งคณะทำงานเพื่อสนับสนุนการดำเนินงานของคณะกรรมการคัดเลือกฯ การบริหารสนามบินอู่ตะเภา โดยบริษัทที่ปรึกษาได้เจรจากับเอกชนคือ บริษัทร่วมทุน BBS จนบรรลุผลการเจรจาเบื้องต้น และได้นำเสนอผลการเจรจาต่อคณะกรรมการคัดเลือกฯ เพื่อพิจารณาในการประชุมเมื่อวันที่ 31 มี.ค.63 วันที่ 7 เม.ย.63 และวันที่ 9 เม.ย.63
โดยประเด็นดังกล่าว เป็นบวกกับ BTS และบริษัทที่ร่วมทุนอื่นๆ ที่บรรลุผลการเจรจาเบื้องต้นแล้ว ทั้งนี้ บริษัทร่วมทุนประกอบด้วย BA 45%, BTS 35%, และ STEC 20% คาดว่าโครงการนี้จะให้ผลตอบแทนที่ดีกับ BTS ในระยะยาว เพราะตาม Theme แล้ว วางเป้าไว้ว่าสนามบินแห่งนี้จะเป็น “มหานครแห่งการบิน” หลังแนะนำ “ซื้อ” ราคาหุ้นปรับขึ้นอย่างรวดเร็วใกล้ราคาพื้นฐานที่ 10.52 บาท ซึ่งยังไม่รวมมูลค่าการบริหารสนามบินอู่ตะเภา ซึ่งปัจจุบันยังไม่มีรายละเอียดมากนัก